b'\n_START_ARTICLE_\nCalibratge\n_START_PARAGRAPH_\nEl calibratge \xc3\xa9s el proc\xc3\xa9s de calibrar o ajustar un aparell de mesura fins que el mesurament que se n\'obtingui es correspongui amb un patr\xc3\xb3 de refer\xc3\xa8ncia (o est\xc3\xa0ndard) amb valor conegut._NEWLINE_D\'aquesta definici\xc3\xb3 es pot deduir que per tal de calibrar un instrument o un est\xc3\xa0ndard \xc3\xa9s necessari disposar d\'un de major precisi\xc3\xb3 que proporcioni el valor convencionalment veritable que \xc3\xa9s el que es far\xc3\xa0 servir per comparar-lo amb la indicaci\xc3\xb3 de l\'instrument que est\xc3\xa0 sotm\xc3\xa8s al calibratge. Aix\xc3\xb2 es realitza mitjan\xc3\xa7ant una cadena ininterrompuda i completament documentada de comparacions fins a arribar al patr\xc3\xb3 primari, que constitueix el que es coneix com a tra\xc3\xa7abilitat. L\'objectiu del calibratge \xc3\xa9s mantenir i verificar el bon funcionament dels equips, respondre als requisits establerts en les normes de qualitat i garantir la fiabilitat i la tra\xc3\xa7abilitat de les mesures._NEWLINE_Els instruments de mesura requeriran ser calibrats amb m\xc3\xa9s freq\xc3\xbc\xc3\xa8ncia com m\xc3\xa9s exactes siguin les seves mesures o b\xc3\xa9 m\xc3\xa9s petites siguin les seves toler\xc3\xa0ncies d\'error.\n_START_SECTION_\nProc\xc3\xa9s de calibratge\n_START_PARAGRAPH_\nEl proc\xc3\xa9s de calibratge s\'inicia amb el disseny de l\'instrument de mesura que ha de ser calibrat. El disseny ha de ser capa\xc3\xa7 de "suportar el calibratge" a trav\xc3\xa9s del seu interval de calibratge. En altres paraules, el disseny ha de ser capa\xc3\xa7 de prendre mesures que es trobin dins de la "toler\xc3\xa0ncia enginyeril" quan s\'utilitza en condicions ambientals durant un per\xc3\xadode raonable. El mecanisme exacte per a l\'assignaci\xc3\xb3 de valors de toler\xc3\xa0ncia varia segons el pa\xc3\xads i el tipus d\'ind\xc3\xbastria. En general, els fabricants d\'equips de mesura, assignen la toler\xc3\xa0ncia en la mesura, suggereixen un interval de calibratge i especifiquen el rang d\'utilitzaci\xc3\xb3 i emmagatzematge normals. El fet de tenir un disseny d\'aquestes caracter\xc3\xadstiques augmenta la probabilitat que els instruments de mesura actuals es comportin de la manera esperada. El proper pas \xc3\xa9s definir el proc\xc3\xa9s de calibratge. La selecci\xc3\xb3 de l\'est\xc3\xa0ndard o est\xc3\xa0ndards \xc3\xa9s la part m\xc3\xa9s visible del proc\xc3\xa9s de calibratge. Idealment, l\'est\xc3\xa0ndard ha de tenir menys d\'una quarta part de la incertesa de mesura que ve donada en l\'aparell que s\'ha de calibrar. El proc\xc3\xa9s consisteix a triar un est\xc3\xa0ndard que compleixi la norma anteriorment esmentada sobre la incertesa de mesura i fer-lo servir per a comparar la seva mesura amb la de l\'aparell a calibrar. Despr\xc3\xa9s es tria un est\xc3\xa0ndard amb un grau d\'incertesa m\xc3\xa9s ajustat i es repeteix l\'operaci\xc3\xb3 anterior. Aquest proc\xc3\xa9s es repeteix fins que s\'arriba a l\'est\xc3\xa0ndard amb menor incertesa del que es disposa al laboratori de calibratge o de metrologia. Aquest proc\xc3\xa9s estableix la tra\xc3\xa7abilitat del calibratge. _NEWLINE_Cal esmentar que aquest proc\xc3\xa9s de calibratge mitjan\xc3\xa7ant est\xc3\xa0ndards va, pr\xc3\xa0cticament sempre, precedit d\'una inspecci\xc3\xb3 visual de l\'instrument, on es comprova que aquest no presenti cap dany f\xc3\xadsic que es pugui apreciar a simple vista. Als resultats d\'aquesta inspecci\xc3\xb3 se\'ls anomena comunament com a les dades "as-found" de calibratge (dades de l\'instrument, tal com s\'ha trobat). _NEWLINE_Normalment tot el proc\xc3\xa9s de calibratge \xc3\xa9s encarregat a un \xc3\xbanic t\xc3\xa8cnic especialitzat que ser\xc3\xa0 el que s\'ocupi de documentar que el calibratge s\'ha completat amb \xc3\xa8xit. _NEWLINE_El proc\xc3\xa9s que s\'ha explicat anteriorment \xc3\xa9s un repte dif\xc3\xadcil i car. El cost del suport t\xc3\xa8cnic corresponent a equipament ordinari \xc3\xa9s, en general, d\'aproximadament el 10% del preu de compra original en base anual. Altra maquin\xc3\xa0ria m\xc3\xa9s ex\xc3\xb2tica i/o complexa pot resultar encara m\xc3\xa9s cara de mantenir. _NEWLINE_L\'extensi\xc3\xb3 del programa de calibratge exposa les creences principals de l\'organitzaci\xc3\xb3 involucrada. La integritat de l\'organitzaci\xc3\xb3 pot veure\'s f\xc3\xa0cilment en entredit segons el programa de calibratge que s\'hagi establert. _NEWLINE_En general, es tracta de fer que cada m\xc3\xa0quina d\'una organitzaci\xc3\xb3 tingui planejat un proc\xc3\xa9s de calibratge concret per a ella. Per exemple, si una empresa disposa de diverses m\xc3\xa0quines iguals, les m\xc3\xa0quines m\xc3\xa9s velles s\'empraran per a les tasques menys sofertes i, per tant, necessitaran un calibratge limitat. Les m\xc3\xa0quines que s\'emprin sovint i de les quals depengui el proc\xc3\xa9s productiu, en canvi, s\'hauran de calibrar de forma m\xc3\xa9s habitual i amb unes toler\xc3\xa0ncies bastant ajustades. Per una altra banda, cada m\xc3\xa0quina s\'haur\xc3\xa0 de calibrar nom\xc3\xa9s en relaci\xc3\xb3 a l\'operaci\xc3\xb3/tasca que desenvolupi. Amb aix\xc3\xb2 es vol dir que, encara que la m\xc3\xa0quina realment pugui realitzar moltes m\xc3\xa9s tasques de les que realment fa en el proc\xc3\xa9s productiu, nom\xc3\xa9s s\'ha de calibrar la tasca que realment duu a terme de forma activa. La resta dels processos de calibratge resultaran innecessaris. _NEWLINE_Aquest proc\xc3\xa9s de tria i disseny del proc\xc3\xa9s de calibratge s\'ha de realitzar per a tots els instruments b\xc3\xa0sics que estan presents en l\'organitzaci\xc3\xb3.\n_START_SECTION_\nQualitat\n_START_PARAGRAPH_\nPer tal de millorar la qualitat del calibratge afavorint que organitzacions externes acceptin els resultats obtinguts \xc3\xa9s desitjable que les mesures corresponents siguin f\xc3\xa0cilment convertibles al sistema internacional d\'unitats. L\'acci\xc3\xb3 d\'establir la tra\xc3\xa7abilitat es pot realitzar fent una comparaci\xc3\xb3 formal amb un est\xc3\xa0ndard que pot estar relacionat de forma directa o indirecta als est\xc3\xa0ndards nacionals, els internacionals o els materials de refer\xc3\xa8ncia certificats. Els sistemes de gesti\xc3\xb3 de la qualitat requereixen un sistema de metrologia efectiu que inclou el calibratge formal, peri\xc3\xb2dic i documentat de tots els aparells de mesura. Les normes ISO 9000 i ISO 17025 estableixen que aquestes accions tinguin una alta tra\xc3\xa7abilitat i indiquen com s\'han de quantificar.'